กอนช. เฝ้าระวังน้ำท่วมฉับพลัน-น้ำป่าไหลหลากจากฝนตกหนักในภาคเหนือและภาคอีสาน จากอิทธิพลพายุหมุนเขตร้อน ช่วง 12 - 14 พ.ค.
กองอำนวยการน้ำแห่งชาติ (กอนช.) เฝ้าระวังน้ำท่วมฉับพลัน-น้ำป่าไหลหลากจากฝนตกหนักในภาคเหนือและภาคตะวันออกเฉียงเหนือ จากอิทธิพลพายุหมุนเขตร้อน ช่วงวันที่ 12 - 14 พฤษภาคม                 กองอำนวยการน้ำแห่งชาติ (กอนช.) ได้ออกประกาศเฝ้าระวังน้ำท่วมฉับพลัน-น้ำป่าไหลหลาก ฉบับที่ 3 หลังพบหย่อมความกดอากาศต่ำกำลังแรงที่ปกคลุมอ่าวเบงกอลตอนล่างมีแนวโน้มทวีกำลังแรงขึ้นเป็นพายุหมุนเขตร้อน คาดจะเคลื่อนผ่านอ่าวเบงกอลตอนกลางและทะเลอันดามันตอนบน ส่งผลให้ลมตะวันตกเฉียงใต้ที่พัดนำความชื้นจากทะเลอันดามันมีกำลังแรงขึ้น ทำให้ประเทศไทยจะมีฝนตกต่อเนื่องและมีฝนตกหนักถึงหนักมากบางแห่งช่วงวันที่ 12 - 14 พฤษภาคม เบื้องต้นได้ประเมินสถานการณ์น้ำด้วยฝนคาดการณ์จากกรมอุตุนิยมวิทยาและสถาบันสารสนเทศทรัพยากรน้ำ (องค์การมหาชน) พบพื้นที่เสี่ยงเฝ้าระวังสถานการณ์น้ำ พื้นที่เสี่ยงน้ำท่วมฉับพลัน น้ำไหลหลาก และพื้นที่ชุมชนเมืองที่เคยเกิดน้ำนองระบายไม่ทันช่วงวันที่ 12 - 14 พฤษภาคม คือ ภาคเหนือ ในจังหวัดเพชรบูรณ์ บริเวณอำเภอวิเชียรบุรี และภาคตะวันออกเฉียงเหนือ ในจังหวัดกาฬสินธุ์ บริเวณอำเภอคำม่วง ท่าคันโท ยางตลาด และห้วยเม็ก , ขอนแก่น บริเวณอำเภอเมืองขอนแก่น กระนวน ชุมแพ น้ำพอง และพระยืน , ชัยภูมิ บริเวณอำเภอแก้งคร้อ และภูเขียว, มหาสารคาม บริเวณอำเภอนาดูน และพยัคฆภูมิพิสัย , ยโสธร บริเวณอำเภอค้อวัง คำเขื่อนแก้ว และมหาชนะชัย , หนองบัวลำภู บริเวณอำเภอเมืองหนองบัวลำภู , ศรีสะเกษ บริเวณอำเภอเมืองศรีสะเกษ และราษีไศล , อุบลราชธานี บริเวณอำเภอเขื่องใน เดชอุดม เมืองอุบลราชธานี พิบูลมังสาหาร และม่วงสามสิบ                ทั้งนี้ กอนช. กำชับให้หน่วยงานที่เกี่ยวข้องติดตามสภาพอากาศและสถานการณ์น้ำต่อเนื่อง โดยเฉพาะพื้นที่มีฝนตกสะสมมากกว่า 90 มิลลิเมตรช่วงเวลา 24 ชั่วโมง และพื้นที่จุดเสี่ยงที่เคยเกิดน้ำท่วมอยู่เป็นประจำ หรือพื้นที่ชุมชนเมืองที่เคยเกิดน้ำนองระบายไม่ทัน พร้อมเตรียมแผนรับน้ำหลาก เตรียมความพร้อมบุคลากร เครื่องจักรเครื่องมือ กำจัดสิ่งกีดขวางทางน้ำ ท่อระบายน้ำ รวมทั้ง ประชาสัมพันธ์สถานการณ์น้ำและแจ้งเตือนล่วงหน้าให้ประชาชนที่คาดจะได้รับผลกระทบเตรียมพร้อมอพยพได้ทันท่วงที